Gordhan verwelkom reddingsboei vir SAL(Argieffoto: ANA) Die minister van openbare ondernemings, Pravin Gordhan, het die R10,5 miljard wat in die mediumtermynbegrotingsraamwerk aan die Suid-Afrikaanse Lugdiens (SAL) toegewys is verwelkom – hoewel dié reddingsboei uit talle oorde skerp gekritiseer is. Gordhan het ook sy “skok en teleurstelling” te kenne gegee oor die DA en ander partye en ontleders se “gebrek aan insig, finansiële geletterdheid en begrip van bestuursprosesse”. Hy beskuldig die DA ook daarvan dat dié party die lyding van werkers by SAL ignoreer. Die minster sê die DA en sy vennote steek hul gebrek aan kennis oor die lugvaartbedryf weg deur feite te manipuleer en valse idees oor SAL uit te dink. Hy sê die sakereddingsplan het aanbeveel dat R600 miljoen oor drie jaar aan die maatskappy se krediteure betaal word; dat sowat R1,7 miljard oor drie jaar aan huurooreenkomste vir vliegtuie betaal word; dat na-aanvangskrediteure regstreeks uit die lopende kapitaalinspuiting betaal word om die redery weer aan die gang te kry; dat uitleners betaal word in ooreenstemming met die Februarie-begrotingvasstelling en dat afleggings – wat sowat R2,2 miljard beloop – oorweeg word. Gordhan sê die plan vir SAL behels: Die plan berus op die regering se verbintenis om die afhandeling van die sakereddingsplan te finansier – die rede waarom Mboweni R10,5 miljard vir die SAL beskikbaar gestel het. Gordhan sê ŉ versuim om die geld te bewillig, sou gelei het tot die likwidasie van die redery teen ŉ koste van R18,5 miljard. Dit sou ook beteken dat SAL-werkers veel slegter daaraan toe sou wees en ŉ maksimum van R32 000 per werker – en ook net in soverre geld beskikbaar is – sou ontvang. Die departement hou vol die afhandeling van die sakereddingsplan is die enigste lewensvatbare alternatief vir ŉ volhoubare nasionale redery. “Die R10,5 miljard gaan die weg baan vir die afhandeling van die sakereddingsproses en die herstrukturering van die lugredery.” Dit sal gedoen word deur onder meer ŉ tussentydse raad, uitvoerende en finansiële hoofde aan te stel, ŉ plan in werking te stel waarvolgens werkers afgelê word, ŉ geskikte gelykheidsvennoot te vind en die redery se geskiedkundige skuld te delg. Die departement sê hy werk om die redery in die eerste helfte van volgende jaar op die been te bring. Gordhan is in sy noppies, maar die reusebedrag het elders groot kritiek ontlok. “Die minister van finansies het verloor, terwyl die minister van openbare ondernemings die oorlog gewen het,” het Dawie Roodt, ŉ ekonoom, gesê. “Tito Mboweni het dit vantevore klokhelder duidelik gemaak dat hy gaan ophou om staatsbeheerde ondernemings uit die moeilikheid te help, maar hy moes nou voldoen aan die wense van die kabinet en die presidensie en ons gaan ná alles tog nog geld aan SAL bestee,” het Roodt gesê. Hy waarsku dat dit beteken die res van die begrotingsplanne gaan waarskynlik nie behaal word nie. SAL is in Desember verlede jaar in sakeredding geplaas.